OCUPACIÓ FORESTAL CONTRA LA MAT... EXPOSANT INTENCIONS

Des d’aquí, des dels boscos, des d’on els rebels, els fora de la llei, els maquis i els
 conspiradors sempre s’han amagat i organitzat... des d’on s’atracaven diligències reials,
 des d’on es ballaven vora el foc danses populars, des d’on encara avui podem ser
 invisibles i sentir-nos protegits... des d’aquí convoquem a aquells a qui la MAT els hi
 treu la son.

I volem aclarir que criticar intensament la barbàrie de la Molt Alta Tensió és denunciar
 sense miraments l’insaciable gana de les grans ciutats, és declarar la guerra contra les
 gestions i infraestructures de l’Estat (Govern, Generalitat, Ajuntaments) i al seu cap, el
 capitalisme. Aquesta organització social que es basa en la cobdícia i la voracitat més
 impunes, en l’individualisme i en l’amor etern al benefici... tot això ens fa mal, encara
 que es disfressin com a Plans E, millores elèctriques, de vacunes de la grip A, de trens
 d’alta velocitat o d’avenços televisius digitals.

Des d’aquí, des del nostre assentament a les Guilleries, rebutgem aquest macrocorredor
 elèctric que colonitza a cops de talonari i que no fa cas de les clares oposicions que des
 de fa anys han mostrat no només els afectats, sinó també aquelles persones que encara
 conserven una mica de mentalitat inconformista i emancipadora, una mica d’honestedat
 davant la vida. I no pretenem que els polítics de torn o que Red Eléctrica Española
 (l’empresa que ha creat i gestiona aquest “xiringuito”) ens escoltin i ens respectin;
 sabem que la seva tasca, per definició, és estar al servei d’uns interessos elitistes al
 marge de les necessitats socials. De fet, són ells (la burgesia i els seus representants
 polítics) els que s’han encarregat al llarg de la història d’anar minvant, manipulant i
 dirigint les autèntiques necessitats del poble, de la gent normal que no hi pinta res.

Aquest és un altre intent de demostrar que certes persones tenim la fermesa, que el
 desafiament a allò establert és condició per a poder viure tranquil·les. I quin millor lloc
 que aquest per proclamar, des dels arbres, des de la ocupació a la futura torre 114.

Ja ha passat l’hora d’intentar convèncer als pobles per on passaran els 400.000 volts, a
 aquelles persones a qui no els provoca rebuig tant menyspreu i dominació per part dels
 poderosos, a les persones que no volen veure més enllà de les seves mercaderies
 hipotecades. Tot i això, ens establim en un lloc concret, invitant a qui no toleri la
 progressiva destrucció de zones forestals; esperem aquelles persones que s’han cansat
 de la contaminació de les grans ciutats i les seves perifèries condemnades. Intentarem
 crear comunitat juntament amb aquelles que pateixen per la desaparició d’allò rural,
 amb aquells que alerten sobre la difusió descontrolada d’agents tòxics que provenen de
 la indústria, amb aquelles que ja estan cansades de tanta democràcia capitalista creadora
 de desfets industrials, residus, pesticides i additius alimentaris.

La nostra proposta es basa en resistir comunalment enfront de l’avenç evident de la
 MAT. Seguirem tenint la confiança ferma que la força dels pobles que s’aixequin, la
 desobediència dels activistes que vulguin conviure en aquests boscos i, en resum, la
 convicció d’aquelles persones a les que aquestes paraules els hi puguin resultar
 familiars o comunes, és el que impedirà l’arribada de les deplorables màquines de la
 Molt Alta Tensió.

Tot es basa en que ens reconeixem entre nosaltres i que els ho posem més difícil...